CELEX: 
Language: lt
Date: 2020-10-30 00:00:00
Title: KOMISIJOS DELEGUOTASIS REGLAMENTAS (ES) …/... kuriuo iš dalies keičiamos Europos Parlamento ir Tarybos reglamento (ES) 2018/848 III priedo nuostatos dėl ekologiškų produktų etiketėse teiktinos tam tikros informacijos

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Priėmus naują ekologinės gamybos reglamentą, būtina priimti deleguotąjį reglamentą, kuriuo iš dalies keičiamos Reglamento (ES) 2018/848 nuostatos dėl išsamių ekologiškų produktų gamybos taisyklių, susijusių su neekologiškų pašarų ir pašarinių augalų sėklų mišinių, kurie gali būti naudojami ekologinėje gamyboje pagal Reglamentą (ES) 2018/848, rinkimu, pakavimu, vežimu ir saugojimu. Gamintojai turi būti išsamiai informuojami apie tokių produktų sudėtį, kad galėtų laikytis ekologinės gamybos taisyklių.
            
            
               2.KONSULTACIJOS PRIEŠ PRIIMANT AKTĄ
            
            
               Aktas išsamiai aptartas su valstybėmis narėmis Ekologinės gamybos ekspertų grupėje, taip pat su pagrindinėmis ekologiniam sektoriui atstovaujančiomis organizacijomis, konkrečiai, Tarptautine ekologinio žemės ūkio judėjimo federacija (IFOAM), Europos ūkininkų ir Europos žemės ūkio kooperatyvų asociacija (COPA-COGECA) ir Europos ekologinių sertifikuotojų taryba (EOCC). Rengdamas šias taisykles, Žemės ūkio ir kaimo plėtros GD glaudžiai bendradarbiavo su kitais generaliniais direktoratais jų kuruojamose srityse. Pateikti pranešimai PPO partneriams, surengtos bendrosios viešos konsultacijos su plačiąja visuomene. Po bendrų viešų konsultacijų teisės aktas buvo šiek tiek pakeistas siekiant padidinti teisinį tikrumą, susijusį su galimu sėklų mišinių, išskyrus pašarus, naudojimu, nepažeidžiant Direktyvos 66/401/EEB, ir su galimu alternatyviu lydimojo dokumento, o ne etiketės naudojimu pašarams. 
            
            
            
               3.DELEGUOTOJO AKTO TEISINIAI ASPEKTAI
            
            
               Šiuo deleguotuoju aktu nustatomos papildomos pašarų produktų ir pašarinių augalų sėklų mišinių pakavimo ir vežimo kitiems veiklos vykdytojams ar vienetams taisyklės.
            
            
               KOMISIJOS DELEGUOTASIS REGLAMENTAS (ES) …/...
            
            
               2020 10 30
            
            
               kuriuo iš dalies keičiamos Europos Parlamento ir Tarybos reglamento (ES) 2018/848 III priedo nuostatos dėl ekologiškų produktų etiketėse teiktinos tam tikros informacijos
            
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2018 m. gegužės 30 d. Europos Parlamento ir Tarybos reglamentą (ES) 2018/848 dėl ekologinės gamybos ir ekologiškų produktų ženklinimo, kuriuo panaikinamas Tarybos reglamentas (EB) Nr. 834/2007
                  1
               , ypač į jo 23 straipsnio 2 dalies a punktą,
            
            
               kadangi:
            
            
               (1)Reglamento (ES) 2018/848 III skyriuje nustatytos ekologinei gamybai taikomos gamybos taisyklės, o to reglamento III priede nustatytos, inter alia, ekologiškų ir perėjimo prie ekologinės gamybos laikotarpio produktų pakavimo ir vežimo taisyklės. Visų pirma, to priedo 2.1 punkte reikalaujama, kad etiketėje arba lydimajame dokumente būtų pateikiama tam tikra informacija;
            
            
               (2)gyvūnų ir akvakultūros gyvūnų šėrimas ekologiškais pašarais yra vienas iš ekologinės gamybos principų. Tačiau pagal gamybos taisykles tam tikromis sąlygomis leidžiama naudoti tam tikras neekologiškas ir perėjimo prie ekologinės gamybos laikotarpio pašarines žaliavas; 
            
            
               (3)kad galėtų laikytis ekologinės gamybos taisyklių, veiklos vykdytojai turėtų gauti tinkamos su naudojamais pašarais susijusios informacijos. Visų pirma, jie turėtų žinoti, ar pašarus leidžiama naudoti ekologinės gamybos reikmėms, kokia yra tiksli jų sudėtis ir kokią pašarų dalį sudaro ekologiški, perėjimo prie ekologinės gamybos laikotarpio ir neekologiški komponentai;
            
         
         
            
               (4)augalų dauginamoji medžiaga, įskaitant sėklas, naudojama ekologiškai auginant augalus ar gaminant ekologiškus augalinius produktus, turi būti ekologiška, kaip nustatyta Reglamento (ES) 2018/848 II priedo I dalies 1.8.1 punkte. Tačiau dėl to, kad tam tikrų rūšių, porūšių ar veislių ekologiškos augalų dauginamosios medžiagos neturima, to priedo I dalies 1.8.5 punkte leidžiama naudoti perėjimo prie ekologinės gamybos laikotarpio augalų dauginamąją medžiagą ir numatytas leidimas tam tikromis sąlygomis naudoti neekologišką augalų dauginamąją medžiagą;
            
            
               (5)pagal Tarybos direktyvą 66/401/EEB
                  2
                sėklos, esančios įvairių pašarinių augalų genčių, rūšių ar veislių mišiniuose, gali būti pateikiamos rinkai, jeigu, inter alia, apie įvairių komponentų masės dalį, nurodytą pagal rūšis ir tam tikrais atvejais pagal veisles, pranešama oficialioje etiketėje;
            
            
               (6)atsižvelgiant į tai, kad pašarinių augalų sėklų mišinius svarbu naudoti siekiant užtikrinti gerą maistinę pašarų kokybę (taip pat ir tais atvejais, kai jie nėra skirti naudoti kaip pašariniai augalai), pagerinti augalų prisitaikomumą prie regioninių agronominių sąlygų ir padidinti dirvožemio derlingumą ir biologinę įvairovę, visų pirma tais atvejais, kai sėklų mišiniai naudojami taikant agronominius metodus, kuriais siekiama užtikrinti dirvožemio ir vandens apsaugą (pavyzdžiui, auginant antsėlius), ir atsižvelgiant į tai, kad ekologiškų ar perėjimo prie ekologinės gamybos laikotarpio sėklų trūksta, sėklų mišinius galima naudoti laikantis ekologinės gamybos taisyklių, net jei juose yra įvairių augalų rūšių ekologiškų, perėjimo prie ekologinės gamybos laikotarpio ir leidžiamų neekologiškų sėklų. Tuo tikslu naudotojams turėtų būti prieinama tiksli informacija apie ekologiškų ir perėjimo prie ekologinės gamybos laikotarpio komponentų naudojimą ir kiekį mišiniuose, nedarant poveikio Direktyvoje 66/401/EEB nustatytų reikalavimų taikymui ir joje numatytos informacijos teikimui; 
            
            
               (7)tačiau ant tokių mišinių pakuotės esančioje etiketėje taip pat turėtų būti nurodyta, kad juos naudoti leidžiama tik laikantis pagal Reglamento (ES) 2018/848 II priedo I dalies 1.8.5 punktą išduoto leidimo sąlygų, taigi tik valstybės narės, kurios kompetentinga institucija jį suteikė, teritorijoje; 
            
            
               (8)be to, siekiant skatinti naudoti ekologiškas ir perėjimo prie ekologinės gamybos laikotarpio sėklas, taip pat užtikrinti, kad būtų taikoma suderinta minimali kiekybinė riba, tikslinga nustatyti mažiausią bendrą ekologiškų ir perėjimo prie ekologinės gamybos laikotarpio sėklų masės dalį, kuri turėtų būti mišinyje tais atvejais, kai etiketėje bus daroma nuoroda į ekologiškus ir perėjimo prie ekologinės gamybos laikotarpio komponentus;
            
            
               (9)todėl reikėtų atitinkamai iš dalies pakeisti Reglamento (ES) 2018/848 III priedo 2.1 punktą;
            
            
               (10)siekiant aiškumo ir teisinio tikrumo, šis reglamentas turėtų būti taikomas nuo Reglamento (ES) 2018/848 taikymo pradžios dienos,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Reglamento (ES) 2018/848 III priedo 2.1 punktas iš dalies keičiamas pagal šio reglamento priedą. 
            
            
               2 straipsnis
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Jis taikomas nuo 2022 m. sausio 1 d.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2020 10 30
            
            
               
                     Komisijos vardu
               
               
                     Pirmininkė
                     Ursula VON DER LEYEN
               
               
            
         
         
            
                  
                     (1)
                  
                        OL L 150, 2018 6 14, p. 1.
               
               
                  
                     (2)
                  
                        1966 m. birželio 14 d. Tarybos direktyva 66/401/EEB dėl prekybos pašarinių augalų sėkla (OL 125, 1966 7 11, p. 2298).
               
            
      
    ---documentbreak--- 
      
         
         
            
               PRIEDAS 
            
            
               Reglamento (ES) 2018/848 III priedo 2.1 punktas pakeičiamas taip:
            
            
               „2.1. 
                     Teiktina informacija
            
            
               2.1.1.
                     Veiklos vykdytojai užtikrina, kad ekologiški produktai ir perėjimo prie ekologinės gamybos laikotarpio produktai būtų vežami kitiems veiklos vykdytojams ar į kitus vienetus, įskaitant didmeninės ir mažmeninės prekybos įmones, tik atitinkamoje pakuotėje, taroje arba transporto priemonėse, uždarytose tokiu būdu, kad jų turinio nebūtų galima keisti, taip pat ir pakeisti, nesuklastojus arba nepažeidus plombos, ir paženklinti etiketėmis, kuriose, nedarant poveikio jokioms kitoms pagal Sąjungos teisės aktus privalomoms nuorodoms, nurodoma:
            
            
               (a)veiklos vykdytojo ir, jei skiriasi, produkto savininko arba pardavėjo pavadinimas ir adresas;
            
            
               (b)produkto pavadinimas;
            
            
               (c)kontrolės institucijos ar kontrolės įstaigos, kuriai pavaldus veiklos vykdytojas, pavadinimas arba kodas ir
            
            
               (d)atitinkamais atvejais partijos identifikavimo žyma pagal žymėjimo sistemą, patvirtintą nacionaliniu lygmeniu arba suderintą su kontrolės institucija ar kontrolės įstaiga, kuri sudaro sąlygas susieti partiją su 34 straipsnio 5 dalyje nurodytais įrašais.
            
            
               2.1.2.
                     Veiklos vykdytojai užtikrina, kad kombinuotieji pašarai, kuriuos leidžiama naudoti ekologinės gamybos reikmėms, vežami kitiems veiklos vykdytojams ar valdoms, įskaitant didmeninės ir mažmeninės prekybos įmones, būtų paženklinti etikete, kurioje, be kitų pagal Sąjungos teisę privalomų nuorodų, būtų pateikta ši informacija:
            
            
               (a)2.1.1 punkte nurodytą informacija;
            
            
               (b)atitinkamais atvejais pagal sausosios medžiagos masės dalį:
            
            
               i) bendra ekologiškų pašarinių žaliavų procentinė dalis;
            
            
               ii) bendra perėjimo prie ekologinės gamybos laikotarpio pašarinių žaliavų procentinė dalis;
            
            
               iii) bendra pašarinių žaliavų, kurioms netaikomi i ir ii punktai, procentinė dalis;
            
            
               iv) bendra žemės ūkio kilmės pašarų procentinė dalis;
            
            
               (c)atitinkamais atvejais ekologiškų pašarinių žaliavų pavadinimai;
            
            
               (d)atitinkamais atvejais perėjimo prie ekologinės gamybos laikotarpio pašarinių žaliavų pavadinimai ir
            
            
               (e)kombinuotųjų pašarų, kurie negali būti ženklinami pagal 30 straipsnio 6 dalį, atveju – nuoroda, kad tokie pašarai gali būti naudojami ekologinės gamybos reikmėms pagal šį reglamentą.
            
            
               2.1.3.
                     Nepažeisdami Direktyvos 66/401/EEB, veiklos vykdytojai užtikrina, kad pašarinių augalų sėklų mišinio, kurio sudėtyje yra tam tikrų skirtingų rūšių augalų ekologiškų, perėjimo prie ekologinės gamybos laikotarpio arba neekologiškų sėklų, dėl kurių buvo išduotas leidimas pagal atitinkamas šio reglamento II priedo I dalies 1.8.5 punkte nustatytas sąlygas, pakuotės etiketėje būtų pateikta informacija apie tikslius mišinio komponentus, nurodant kiekvienos mišinį sudarančios rūšies ir atitinkamais atvejais veislių masės procentinę dalį.
            
         
         
            
               Be atitinkamų Direktyvos 66/401/EEB IV priede nustatytų reikalavimų, ta informacija apima šio punkto pirmoje pastraipoje reikalaujamas nuorodas, taip pat mišinį sudarančių rūšių, kurios yra paženklintos kaip ekologiškos arba perėjimo prie ekologinės gamybos laikotarpio, sąrašą. Mažiausia bendra mišinį sudarančių ekologiškų ir perėjimo prie ekologinės gamybos laikotarpio sėklų masės procentinė dalis turi būti ne mažesnė kaip 70 %. 
            
            
               Jei mišinyje yra neekologiškų sėklų, etiketėje taip pat turi būti toks teiginys: „Mišinį leidžiama naudoti tik laikantis leidimo sąlygų ir valstybės narės, kurios kompetentinga institucija leido naudoti šį mišinį pagal Reglamento (ES) 2018/848 dėl ekologinės gamybos ir ekologiškų produktų ženklinimo II priedo 1.8.5 punktą, teritorijoje.“
            
            
               Informaciją, nurodytą 2.1.1 ir 2.1.2 punktuose, galima pateikti lydimajame dokumente, jei šį dokumentą galima neginčijamai susieti su produkto pakuote, tara arba transporto priemone. Šiame lydimajame dokumente nurodoma informacija apie tiekėją arba vežėją.“